འཛམ་གླིང་གི་གནས་ཆེན་ཤར་རྒྱ་ནག་རི་བོ་རྩེ་ལྔ་རུ་བཞུགས་པའི་གླིང་གེ་སར་གྱི་སྐུ་འདྲ་བྱིན་ལྡན་འདི་ནི།རྒྱ་ནག་གི་གནས་དགོན་གྲགས་ཅན་དུ་གླིང་རྗེ་གེ་སར་སྐྱེས་བུ་ཆེན་པོའི་སྐུ་བརྙན་བཞེངས་པའི་ཆེས་ཐོག་མ་ཡིན་སྲིད་ལ།དེ་ཡང་བོད་རབ་བྱུང་བཅུ་བདུན་པའི་ཐོག་མ་མེ་ཡོས་ལོའི་སྤྱི་ལོ༡༩༨༧ས་ག་ཟླ་བའི་ནང་སྙིགས་དུས་ཀྱི་འགྲོ་བའི་མགོན་པོ་༧ཆོས་རྗེ་ཡིད་བཞིན་ནོར་བུ་འཇིགས་མེད་ཕུན་ཚོགས་འབྱུང་གནས་མཆོག་འཁོར་བོད་འབངས་ཁྲི་ཕྲག་གིས་བསྐོར་ཏེ།ས་སྤྱོད་ཀྱི་ཞིང་ཁམས་རི་བོ་རྩེ་ལྔར་རྒྱལ་སྲས་འཇམ་དཔལ་དཔའ་བོའི་རང་ཞལ་མངོན་དུ་བྱེད་པར་ཆིབས་བསྒྱུར་གནང་བའི་དུས།གནས་ཆེན་དེར་གཞི་སྡོད་མི་མང་གིས་འདས་པའི་ལོ་རྒྱུས་ཐོག་བྱུང་མ་མྱོང་བའི་བོད་མི་འདི་འདྲ་མང་པོ་གློ་བུར་དུ་ཐོན་དོན་ཅི་ཡིན་སྙམས་ནས་དོགས་པ་ཟོས་ཏེ།ཐད་ཀར་ཀྲུང་དབྱང་ལ་སྙན་ཞུ་ཕུལ་བ་སོགས་ཡར་མར་ཚབ་ཚུབ་ཀྱི་འུར་ངོ་ཅུང་བྱུང་བའི་དུས།གནས་ཆེན་རི་བོ་རྩེ་ལྔའི་གནས་སྙིང་དད་ཐོབ་བྱ་རྒོད་སྤུངས་རིའི་རྩེ་འམ།བྱང་ཆུབ་སྤོ་ནས༧ཆོས་རྗེ་མཆོག་གིས་ཁོར་ཚོགས་ལ་གསུང་གི་གསེང་མཐོན་པོ་འཇིགས་མེད་སེང་གེའི་ང་རོས།ད་ཐེངས་གེ་སར་སྐྱེས་བུ་ཆེན་པོར་འཕྲིན་ལས་བཅོལ་དང་།ཀུན་མཁྱེན་མི་ཕམ་རྒྱ་མཚོའི་གསུང་གི་གསོལ་མཆོད་འཕྲིན་ལས་མྱུར་འགྲུབ་ཏུ།འདིར་སྡེ་ཆེན་རྩོད་དང་རྒྱན་ཆེན་འགྱེད།།དོན་ཆེན་བསྒྲུབ་སོགས་དུས་ཀྱི་ཚེ།།གལ་ཆེན་ནན་གྱི་བྱ་བ་ལ།།སྐྱེམས་ཕུད་གཏོར་མ་དར་སྣ་སོགས།།མཆོད་རྫས་ཇི་འབྱོར་འདུ་བྱས་ལ།།ཏིང་འཛིན་ངར་བསྐྱེད་དགྲ་བླ་གསོལ།།ལས་ཆེན་འགག་ལ་བསླུ་མི་སྲིད།།དམ་སྐོང་དབང་དང་དངོས་གྲུབ་ཐོབ།།ཅེས་གསུངས་ཡོད་པ་ནང་བཞིན་ད་ཐེངས་ཀྱི་བྱ་བ་ལ་ཉེ་ཞོ་ཅི་ཡང་ཡོད་མི་སྲིད་གསུངས་ཏེ་འདྲེན་མཆོག་དམ་པ་ཁོང་དབུར་བཞུགས་འདུས་པའི་སྡེ་ཆེན་གྱིས་ཇ་ཆང་གི་མཆོད་པ་བཤམས་ནས་གླིང་རྗེ་སྐྱེས་བུ་ཆེན་པོ་ལ་གསོལ་མཆོད་འཕྲིན་བཅོལ་བྱས།དེ་དང་ལྷན་༧ཆོས་རྗེ་ཆེན་པོས་རླངས་སྟོན་ཨ་བྱང་ཆུབ་འདྲེ་བཀོལ་གནས་འདིར་བཞུགས་དུས།གླིང་རྗེ་གེ་སར་སྐྱེས་བུ་ཆེན་པོ་བླ་མར་མཇལ་དུ་གནས་འདིར་ཕེབས་མྱོང་བའི་ལོ་རྒྱུས་ཡོད་པ་སོགས་འདས་པའི་དུས་ཀྱི་རྟེན་འབྲེལ་ལ་གཞིགས་ན་མི་རིང་བར་རང་རེ་དཔོན་སློབ་གཡུལ་ལས་རྒྱལ་བར་ཐེ་ཚོམ་མི་དགོས་ཚུལ་གྱི་གསུང་བཤད་བཀའ་སློབ་ཀྱང་མང་པོ་ཞིག་གནང་བ་སྐལ་བཟང་གི་དྲན་ཡུལ་དུ་མཆིས།